ኢትዮጵያ ከፓርኮቿ ተገቢውን ጥቅም እያገኘች አይደለም
አዲስ አበባ ፣ ጥቅምት 7 /2006 (ዋኢማ)  ¬ –  በኢትዮጵያ በአጠቃላይ 20 ፓርኮችና የእንስሳት መጠለያዎች እንዳሉ እና ቁጥራቸውም በ1980ዎቹ መጀመሪያ ላይ ከነበረበት በ11 መጨመሩን መረጃዎች ያመለክታሉ።በውስጣቸው የሚገኙ  የዱር እንሰሳት መጠንም እንዲሁ ከፍ እያለ የሚገኝ ሲሆን ፥ ለአብነትም በኢትዮጵያ ብቻ የሚገኘው ቀይ ቀበሮ ከ20 ወደ 200 እና ከዚያ በላይ ደርሷል፤ በአጠቃላይም በአሁኑ ወቅት ኢትዮጵያ ከ1ሺህ 600 በላይ የዱር እንሰሳት ዝርያዎች አሏት።ይሁንና አነዚህ ፓርኮቹ የሚጠበቅባቸውን ያህል ገቢ እያስገኙ አለመሆኑን ነው ያነጋገርናቸው የተለያዩ ፓርኮች ሃላፊዎች የሚናገሩት ።በተለይም የመሰረተ ልማት አለመሟላትና ጎብኚዎች የሚፈልጓቸው አገልግሎቶች በበቂ ሁኔታ አለመሟላት  ፓርኮቹ የሚጠበቅባቸውን ያህል ገቢ እንዳያስገኙ ማድረጋችውን ይገልፃሉ ።የሰሜን ተራሮች ብሄራዊ ፓርክ ሀላፊ አቶ አበባው ኢዛናው እንደሚሉት፥ እነዚህን ችግሮች ለመፍታት የሚመደበው በጀት አነስተኛ  ነው።የጋምቤላ ብሄራዊ ፓርክ ሀላፊ አቶ ባንታዬ ዋሲሁንም፥ ፓርኩ የተለያዩ የተፈጥሮ ሃብቶችን አካቶ ቢይዝም፥ የሚገኘው ገቢ ከሃብቱ አንጻር እዚህ ግባ የሚባል አለመሆኑን ያስረዳሉ።የኢትዮጵያ የዱር እንሰሳት ልማትና ጥበቃ ባለስልጣን በበኩሉ ችግሮቹ የተጠቀሱት ብቻ አለመሆናቸውን ይሁንና ለችግሮቹ መፍትሄ ለመስጠት የተለያዩ ስራዎች እየተሰሩ መሆኑን ነው የሚገልፀው።በባለስልጣኑ የብሄራዊ ፓረኮች መጠለያና ማስተባበሪያ ዳይሬክቶሬት ዳይሬክተር አቶ ኩመራ ዋቅጅራ እንደሚለት፥ ችግሩ በከፋባቸው ፓርኮች መሰረታዊ የመንገድና መጠለያ ቤቶችን ለማስፋፋት ባለስልጣኑ የራሱ የሆነ የዶዘርና መሰል የግንባታ መሳሪያዎችን ግዢ በመፈፀጸም ላይ ይገኛል።ፓርኮቹ ያሉባቸውን ችግሮች በመቅረፍ  ገቢያቸውን ማሳደግ በሚችሉበት አማራጮች ዙሪያም መስሪያ ቤታቸው እየሰራ እንደሚገኝም ነው አቶ ኩመራ የተናገሩት።ከዚህም ባለፈ ግን ፓርኮቹን በመጠበቅ ረገድ ህብረተሰቡም ሆነ አጋር ድርጅቶች ከጎናቸው እንዲሆኑ  ጥሪ አቅርበዋል።2005 በጀት ዓመት 43 ሺህ 331 የውጪና 44 ሺህ 224 የሀገር ውስጥ ቱሪስቶች በአገሪቱ የሚገኙ ፓርኮችን የጎበኙ ሲሆን፥ ፓርኮቹ ከነዚህ ጎብኚዎች 20 ሚሊየን ብር አግኝተዋል ሲል ፋና ብሮድካስተንግ ዘግቧል።